पयलें तशेंच दुस्रें स्थान फावो जाल्ल्यांक 'कोंकण तारां' तर्फेन इनामां जावन ट्रोफी, आनी सर्व स्पर्धिकांक शिफारस पत्रां वांटतच मुखेल सयरो बाब लारेन्स कमानीन अपल्या उलवपांत, 'कविच्या मोरनाक एक थेंबो दूक ना, कवी जाल्ल्या कर्माक एक घडी सूख ना, म्हळ्ळीं उत्रां आमीं आयकलीं पूण आमी कवी जावंक कसलीच भिरांत कर्ची न्हय, बगार आमी कवी जांवचेविशीं मिनत कर्ची गर्ज आसा. आज भुर्ग्यांनी इतले अपुर्भायेन हेरांच्यो कविता सादर केल्यो तशेंच फुडें तांच्योच कविता सादर कर्चेविशीं प्रेतन केलें तर कोंकणीक हें भोव दाधोसकायेचें' म्हणालो.
भयण वेरोनिकान अपल्या उलवपांत 'आमचीं भुर्गीं मुंबयांत जल्मोन व्हाडल्लीं देकून तांची कोंकणी भास तितली सुडाळ ना तरयी, तांची मिनत आनी प्रेतनाचो फळ आज दिसलो, इतल्या सुडाळ रितीन कोंकणी कविता ताणीं सादर केल्यात देकून तांकां उल्लास फावो' म्हणाली. मानेसत जोन अपल्या उलवपांत 'कोंकणी भास' उलयतेल्यांचो संको चडोन येवंक जाय आनी ह्या दिशेन हरेकल्यान जवाभदारेंत हें काम करिजाय म्हणून उलो दिलो.
